
	1.
	בחוק זכויות מבצעים ומשדרים, התשמ"ד–1984[footnoteRef:2] (להלן – החוק העיקרי), בסעיף 14, במקום "לא יחול על ביצוע שנעשה לפני תחילתו" יבוא "יחול על ביצוע שנעשה החל ביום ה' באייר התש"ח (14 במאי 1948)". [2:  ס"ח התשמ"ד, עמ' 157.] 


	תחולה
	2.
	זכאות לתמלוגים בעד ביצוע שלא היתה זכאות להם אילולא הוראות סעיף 14 לחוק העיקרי כנוסחו בחוק זה, תהיה מיום תחילתו של חוק זה ואילך. 


דברי הסבר
סעיף 14 לחוק זכויות מבצעים ומשדרים, התשמ"ד– 1984 (להלן – החוק), קובע כי החוק לא יחול על ביצוע שנעשה לפני תחילתו, קרי לפני יום 20 ביולי 1984.
מטרת הצעת החוק היא למנוע את ההפליה הקיימת בין מבצעים שיצרו את יצירתם לפני 20 ביולי 1984 ובין מבצעים שיצרו יצירתם לאחר כניסת החוק לתוקף. 
למבצע יצירה תרומה לערכה של היצירה מבחינה מסחרית ומוסרית ולאחר הצטרפותה של מדינת ישראל לאמנת רומא בשנת 1961 חוקקה המדינה בשנת 1984 חוק המעניק הגנה למבצעים על זכויותיהם בביצועיהם. ואולם, נוסחו של החוק כיום מעניק את ההגנה על זכויות רק ליצירות שנוצרו לאחר כניסת החוק לתוקף. כלומר, רק מבצעים שביצעו יצירתם לאחר יום 20 ביולי 1984 זכאים להגנה על יצירתם. כפועל יוצא מכך, יוצרים רבים אינם זוכים לתמלוגים בגין יצירותיהם, שחלקן כיום הן בגדר נכסי צאן ברזל של התרבות הישראלית.
מצב עניינים זה פוגע במיוחד באמנים הוותיקים והמבוגרים שהחברה חייבת להם רבות על תרומתם הגדולה לתרבותה. דווקא בערוב ימיהם של האמנים המבצעים הללו, הם מוצאים עצמם מנושלים מזכויותיהם והצעת החוק מבקשת לתקן את היעדר השוויוניות בין האמנים והיצירות שנוצרו לפני ואחרי כניסת החוק לתוקף.


מוצע לקבוע שהחוק יחול על כלל היצירות שנוצרו בישראל מקום המדינה – ה' באייר התש"ח (14.5.1948). כמו כן, מוצע כי אמנים שיצרו יצירתם לפני יום 20.7.1984 יזכו לזכויות מכוח החוק רק בגין שידור, השמעה או ניגון וכיוצא בזה, שיתבצעו לאחר כניסת התיקון המוצע לתוקף.
הצעות חוק זהות הונחו על שולחן הכנסת העשרים על ידי חבר הכנסת יעקב פרי וקבוצת חברי הכנסת (פ/3655/20; הוסרה מסדר היום ביום ג' באדר התשע"ז (1 במרס 2017)) ועל ידי חבר הכנסת מאיר כהן (פ/5200/20).

